Seblak inggih punika satunggaling dhaharan Indonesia ingkang khas saking Sunda, Jawa Kulon. Dhaharan punika padatanipun gadhah cita rasa ingkang gurih lan pedhes. Seblak punika kadamel saking krupuk teles ingkang dipunmasak kaliyan sayuran lan minangka sumber protéin kados déné tigan, ayam, boga bahari utawi olahan daging sapi lan dipunmasak kanthi bumbu tartamtu. Seblak punika dhaharan khas saking Bandung, Jawa Kulon. Seblak ing samenika dados dhaharan jajanan ingkang dipunremeni déning sedaya kalangan wonten ing masyarakat, mliginipun ing wewengkon Jawa Kulon lan Jabodetabek. Seblak punika dipuncawisaken wonten ing griya dhahar lan warung, sarta dipunsadé mawi grobak ingkang mubeng anggènipun nyadé. Dhaharan seblak punika gadhah tèkstur ingkang kenyal, mawi rasa ingkang pedhes ugi seger saha wonten manéka variasi saking rasa ugi bahan tambahan menapa malih kemasanipun.